राजधानी ट्रेनों की स्पीड 200 किलोमीटर प्रति घंटा करने की अभी कोई योजना नहीं: अश्विनी वैष्णव
रेल मंत्री अश्विनी वैष्णव ने एक और जानकारी देते हुए कहा कि मुम्बई-अहमदाबाद बुलेट ट्रेन प्रोजेक्ट पर काम चल रहा है।
नयी दिल्ली: रेल मंत्री अश्विनी वैष्णव ने बुधवार को कहा कि भारतीय रेलवे की राजधानी ट्रेनों की रफ्तार बढ़ाकर 200 किलोमीटर प्रति घंटा करने की अभी कोई योजना नहीं है। बता दे कि देश की सबसे अच्छी ट्रोनों में गिनी जाने वाली राजधानी ट्रेनें अधिकतम 140 किलोमीटर प्रति घंटे की रफ्तार से चलती हैं। इस समय देश में 50 राजधानी ट्रेन संचालित हो रही हैं। वैष्णव ने लोकसभा में एक प्रश्न के लिखित उत्तर में कहा, ‘फिलहाल भारतीय रेलवे की राजधानी ट्रेनों की गति बढ़ाकर 200 किलोमीटर प्रति घंटा करने की कोई योजना नहीं है।’‘रेलवे के निजीकरण के बारे में कही गईं सारी बातें काल्पनिक’राजधानी ट्रेनों से जुड़ी स्पीड के सवाल पर बोलने के साथ ही रेल मंत्री अश्विनी वैष्णव ने स्पष्ट किया कि रेलवे के निजीकरण का कोई प्रश्न ही नहीं है और इस बारे में कही गई सारी बातें ‘काल्पनिक’ हैं। उन्होंने कहा कि सरकार की दृष्टि में ‘रणनीतिक क्षेत्र’ के रूप में रेलवे की सामाजिक जवाबदेही है जिसे वाणिज्यिक व्यवहार्यता पर ध्यान देते हुए पूरा किया जा रहा है। रेल मंत्री ने यह भी कहा कि भर्ती को लेकर छात्रों के साथ ‘गलतफहमी’ को रेलवे ने सहानुभूतिपूर्ण ढंग से सुलझा लिया है। उन्होंने कहा, ‘भर्ती पर कोई रोक नहीं है। 1.14 लाख रिक्तियों को लेकर भर्ती प्रक्रिया जारी है।’‘मुम्बई-अहमदाबाद बुलेट ट्रेन परियोजना पर काम चल रहा’रेल मंत्री अश्विनी वैष्णव ने कहा कि मुम्बई-अहमदाबाद बुलेट ट्रेन प्रोजेक्ट पर काम चल रहा है तथा गुजरात खंड में 99.7 प्रतिशत भूमि अधिग्रहण हो गया है, 750 से अधिक खम्भे बन चुके हैं तथा नर्मदा एवं तापी नदियों पर पुलों का निर्माण हो रहा है। उन्होंने कहा कि बुलेट ट्रेन परियोजना पर कार्य 8 किलोमीटर प्रति महीने की दर से आगे बढ़ रहा है और इसे बढ़ाकर 10 किलोमीटर प्रति महीने किया जायेगा। वैष्णव ने कहा कि प्रधानमंत्री नरेंद्र मोदी का जीवन रेल से जुड़ा रहा है, वह रेल को बहुत अच्छी तरह समझते हैं। (भाषा)